CELEX: 32016D0109
Language: lv
Date: 2016-01-27 00:00:00
Title: Komisijas Īstenošanas lēmums (ES) 2016/109 (2016. gada 27. janvāris) neapstiprināt PHMB (1600; 1.8) par 1., 6. un 9. produkta veida biocīdos lietojamu esošu aktīvo vielu (Dokuments attiecas uz EEZ)

28.1.2016   
            
            
               LV
            
            
               Eiropas Savienības Oficiālais Vēstnesis
            
            
               L 21/84
            
         KOMISIJAS ĪSTENOŠANAS LĒMUMS (ES) 2016/109
   (2016. gada 27. janvāris)
   neapstiprināt PHMB (1600; 1.8) par 1., 6. un 9. produkta veida biocīdos lietojamu esošu aktīvo vielu
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2012. gada 22. maija Regulu (ES) Nr. 528/2012 par biocīdu piedāvāšanu tirgū un lietošanu (1) un jo īpaši tās 89. panta 1. punkta trešo daļu,
   tā kā:
   
               (1)
            
            
               Ar Komisijas Deleģēto regulu (ES) Nr. 1062/2014 (2) ir izveidots to esošo aktīvo vielu saraksts, kuras jānovērtē, lai lemtu par to iespējamo apstiprināšanu lietošanai biocīdos. Minētajā sarakstā ir iekļauts PHMB (1600; 1.8).
            
         
               (2)
            
            
               PHMB (1600; 1.8) ir novērtēts attiecībā uz tā lietošanu 1. produkta veida līdzekļos “Cilvēka higiēnai paredzētie līdzekļi”, 6. produkta veida līdzekļos “Konservanti, kas paredzēti produktiem uzglabāšanas laikā” un 9. produkta veida līdzekļos “Šķiedru, ādas, gumijas un polimerizētu materiālu konservanti”, kas definēti Regulas (ES) Nr. 528/2012 V pielikumā.
            
         
               (3)
            
            
               Francija, kura tika izraudzīta par kompetento novērtētājiestādi, attiecīgi 2013. gada 5. septembrī, 2013. gada 8. oktobrī un 2014. gada 14. februārī iesniedza novērtējuma ziņojumus kopā ar saviem ieteikumiem.
            
         
               (4)
            
            
               Saskaņā ar Deleģētās regulas (ES) Nr. 1062/2014 7. panta 1. punkta b) apakšpunktu, ņemot vērā kompetentās novērtētājiestādes secinājumus, Biocīdu komiteja 2015. gada 16. un 17. jūnijā sagatavoja Eiropas Ķimikāliju aģentūras atzinumus.
            
         
               (5)
            
            
               Saskaņā ar minētajiem atzinumiem nav paredzams, ka biocīdi, kurus lieto 1., 6. un 9. produkta veida līdzekļos un kuri satur PHMB (1600; 1.8), atbildīs Regulas (ES) Nr. 528/2012 19. panta 1. punkta b) apakšpunktā izvirzītajām prasībām. Scenāriji, kurus aplūkoja, izvērtējot risku cilvēka veselībai un videi, attiecībā uz šiem produkta veidiem atklāja nepieņemamus riskus.
            
         
               (6)
            
            
               Tādēļ nav lietderīgi apstiprināt PHMB (1600; 1.8) lietošanai 1., 6. un 9. produkta veida biocīdos.
            
         
               (7)
            
            
               Šajā lēmumā paredzētie pasākumi ir saskaņā ar Biocīdu pastāvīgās komitejas atzinumu,
            
         IR PIEŅĒMUSI ŠO LĒMUMU.
   1. pants
   PHMB (1600; 1.8) (EK Nr.: nav norādīts, CAS Nr. 27083-27-8 un 32289-58-0) netiek apstiprināts par 1., 6. un 9. produkta veida biocīdos lietojamu aktīvo vielu.
   2. pants
   Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
   
   
      Briselē, 2016. gada 27. janvārī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 167, 27.6.2012., 1. lpp.
   
   
      (2)  Komisijas 2014. gada 4. augusta Deleģētā regula (ES) Nr. 1062/2014 par darba programmu visu to esošo aktīvo vielu sistemātiskai pārbaudei, kuras satur Eiropas Parlamenta un Padomes Regulā (ES) Nr. 528/2012 minētie biocīdi (OV L 294, 10.10.2014., 1. lpp.).